Tesouro de Baltimore

O **tesouro de Baltimore** é un tesouro composto por 3.558 moedas estadounidenses de ouro, descuberto casualmente en 1934 por dous adolescentes en Baltimore, Maryland, cando xogaban no soto da casa onde residía un deles. O tesouro estaba disposto en dous recipientes de cobre que contiñan as moedas.  

Un ano máis tarde, os dous rapaces volveron ao lugar e descubriron un segundo tesouro. O valor total de ambos os achados foi de 30.000 dólares da época. 

## Historia 
### O primeiro achado 
O 31 de agosto de 1934, Theodore Jones, de 16 anos, e Henry Grob, de 15 anos, estaban a cavar no soto dunha casa no número 132 de South Eden Street, en Baltimore, Maryland, onde Jones residía de alugueiro xunto coa súa nai. As propietarias do inmoble eran Elizabeth H. French e Mary P. B. Findlay. Os dous rapaces formaran un club e pretendían crear un acocho para as cotas que lles pensaban cobrar a outros rapaces que entrasen a formar parte del. Ao cavaren no chan bateron co que semellaba un obxecto duro. 

O resultado foi a aparición de dúas olas de cobre que contiñan 3.558 moedas estadounidenses de ouro, con valores faciais de 1 dólar (2.840 pezas), de 2½ dólares (65 pezas), 5 dólares (255 pezas), 10 dólares (81 pezas) e 20 dólares (317 pezas), todas elas das décadas de 1830, 1840 e 1850. Os descubridores decidiron entregar o tesouro ás autoridades e informar do achado na comisaría local da Policía. Aínda que lles ofreceron ás propietarias da casa unha cuarta parte do valor do achado, estas non aceptaron e esixiron a metade. Finalmente, logo dun proceso xudicial, os tribunais determinaron que as propietarias do edificio non tiñan dereito a ningunha parte do tesouro.

### O segundo achado 
En 1935 os dous rapaces decidiron escavar novamente no mesmo soto e descubriron un novo tesouro de moedas de ouro, cun valor estimado de 10.000 dólares da época. Desta volta, decidiron darlles ás súas nais senllas partes proporcionais para que as vendesen. Sábese que a nai de Henry Grob vendeu a súa parte por 3.400 dólares. O valor total de ambos os achados, o de 1934 e o de 1935, era de 30.000 dólares da época. Henry Grob afirmou que lle aconsellaran que ficase co ouro do segundo descubrimento e que non revelase nada.

O 2 de setembro de 1935, uns ladróns forzaron unha fiestra do apartamento dos Jones, preto da escaleira de incendios. A casa foi saqueada e rompeuse o cadeado dun baúl do segundo andar.

## Aspectos legais e venda 
[miniatura|[Portada do catálogo da poxa das moedas do primeiro achado, levada a cabo en Baltimore por Perry W. Fuller en maio de 1935.|373x373px]]

Cando se soubo da existencia do primeiro tesouro, aproximadamente unha ducia de persoas reclamaron o ouro,

Así e todo, a decisión xudicial de 1935 pola que se lles concedía a propiedade das moedas foi recorrida e o caso non se resolveu definitivamente ata 1937.

Henry Grob nunca chegou a cobrar a súa parte do achado, porque morreu mentres continuaba o litixio pola posesión do ouro.

Houbo tamén unha batalla xudicial sobre o segundo tesouro, iniciada polas propietarias do edificio. O xuíz Dennis encargouse deste caso e determinou que os rapaces tiñan dereito ao diñeiro deste segundo achado porque "as condicións que rodeaban ambos os achados non eran o suficientemente diferentes como para xustificar a entrega do segundo aos propietarios".

## Teorías sobre a orixe do tesouro 
Ao pouco de darse a coñecer o primeiro descubrimento, comezaron a xurdir hipóteses sobre o seu primeiro propietario e os seus motivos para o esconder. Consonte unha delas, agocháraas un capitán dun barco dedicado ao comercio de café entre o Brasil e o porto de Baltimore, que vivira na casa coas súas dúas irmás. Segundo outra historia, publicada no número de outubro de 1935 da revista *The Numismatist*, suxeríase que "as moedas poderían ter sido soterradas en abril de 1861 por un residente asustado polo paso das tropas federais (sic) pola cidade; a casa está situada preto do depósito no que as tropas desembarcaron en Baltimore".

## Notas 
## Véxase tamén 
### Bibliografía 
* Augsburger, L. (2008). *Treasure in the Cellar: A Tale of Gold in Depression-Era Baltimore*. Maryland Historical Society, Baltimoer. ISBN 978-0938420972

### Outros artigos 
* Tesouro
* Moedas do dólar estadounidense